TVB劇集《逆天奇案2》昨晚(5日)一集講述Nic Sir(黃智賢飾)和Hazel(蔣祖曼飾)復合後首度情人節,溫馨甜蜜;與阿Wing(林夏薇飾)分手的森Sir眼見街裏愛人一對對,自己卻形單隻影食雙餸飯,黯然神傷。
阿Wing與天才生物學教授唐冠峰(方力申飾)在大學邂逅,兩人在車廂中分享愛情觀。冠峰認為愛情不存在:「大腦分泌出愛情感覺,大概會喺1年半到3年之後消失,呢段時間足夠畀人類完成兩性結合同生育,愛情只係基因繁殖機制。」阿Wing不太認同:「我覺得除咗基因繁殖,人類之間仲有陪伴同承諾,呢啲都喺愛情入面。」冠峰以大量學術用語反駁,阿Wing對冠峰似有特別感覺。
唐冠峰理性大於感性,事事以科學理論解釋。方力申將這角色的直男特質演繹到位,他說:「角色細細個就被老竇帶去荒島做科研,童年淨係得讀書同做研究。我嘗試用屋企情况想像,如果我老竇淨係同我講運動,搬去一個地方淨係練水,日日都係咁練,我都會感受到呢個痛苦,就用呢個感受代入角色。」
談到他的對白有大量專業術語,方力申透露獲林夏薇傳授秘笈:「薇薇教我可以錄低再翻聽,呢個方法啱晒我,我每日都要揸成個幾鐘頭車,去到邊都可以聽,好似聽廣播劇咁。聽番覺得演繹得好唔好,如果唔鍾意就再錄過,確實幫咗我好多。」
他被問到愛情觀時笑言:「感情方面唔係好識講,人大咗就會體會到。你覺得自己做得好時,可能人哋會覺得唔好,最緊要係對方覺得你係稱職嘅伴侶。」唐冠峰不時在劇中入廚顯身手,方力申坦言和女友均十分忙碌,沒什麼時間下廚,而且他們在飲食方面容易滿足,只要食物熟透就可以。